Rěčny kućik dr. Jany Šołćineje z wusyłanja 13.10.2010 Konfektionsgröße
Hauptinhalt
Tež ja sym sej wobhladała film „frizeza“ ze znatej serbskej dźiwadźelnicu we hłownej róli. W zwisku z diskusiju wo wulkosćach drasty wopraša so něchtó, kak rěka serbsce „Konfektionsgröße“. Dokładny wotpowědnik by była konfekciska wulkosć, to pak hodźi so najskerje jenož we fachowych kontekstach. Tež w serbšćinje je wuraz „konfekcija“ woteznaty, prajimy prosće, zo je to drasta a rěčimy wo wulkosći drasty. Nakupujemy tuž we wobchodach za drastu respektiwnje w drastowych wobchodach, němskemu „Konfektionsanzug“ prajimy jednorje woblek, a tež zestajenku „Konfektionsgröße“ skrótšimy serbsce na wulkosć. Wězo móžemy wulkosć drasty dokładnišo definować, wulkosć bluzow abo pulowerow, kotrež wopisuja so z pomocu ličbow abo pismikow. A kaž sym po hižo naspomnjenym filmje zaso raz dowidźała, móžeš tež jako žona być zbožowna z wulkosću drasty nad 40 respektiwnje L abo XL.
slv_Latn deu_Latn szl_Latn